บลจ.ไม่ชดเชยกองทอง
นัดคุยมูลนิธิเพื่อผู้บริโภควันนี้ ยันปฎิบัติตามเกณฑ์มาตรฐาน
25 พ.ค. 2555

นัดคุยมูลนิธิเพื่อผู้บริโภควันนี้ ยันปฎิบัติตามเกณฑ์มาตรฐาน
สมาคม บลจ.พบมูลนิธิเพื่อผู้บริโภควันนี้ แจงข้อเท็จจริงกองทุนทองคำสิงคโปร์ราคาเพี้ยน ยันตามกลไกตลาด ไม่จ่ายชดเชยผู้ลงทุน
แหล่งข่าวจากสมาคมบริษัทหลักทรัพย์จัดการลงทุน (AIMC) เปิดเผยว่า สมาคมฯ ยืนยันตามเดิมไม่จ่ายค่าชดเชยให้แก่ผู้ลงทุนที่ได้ร้องเรียนผ่านศูนย์พิทักษ์สิทธิผู้บริโภค มูลนิธิเพื่อผู้บริโภค (มพบ.) กรณีได้รับความเสียหายจากราคาปิดของกองทุนทองคำที่ลงทุนในตลาดสิงคโปร์เมื่อวันที่ 30 ธ.ค. 2554 ที่ผิดปกติ โดยพุ่งขึ้นไม่สอดคล้องกับราคาทองคำในตลาดโลก 
“กรณีที่เกิดขึ้น บลจ.ไม่ได้ทำผิดอะไรและไม่ได้ประโยชน์จากเหตุการณ์นี้ อีกทั้งการบันทึกราคาของกองทุนในราคาปิดสิ้นวันก็เป็นไปตามมาตรฐานทั่วโลกที่ใช้กันอยู่ และเป็นไปตามมาตรฐานบัญชี” แหล่งข่าวเปิดเผย
อย่างไรก็ตาม ในวันที่ 25 พ.ค. 2555 สมาคมฯ จะไปชี้แจงข้อเท็จจริงกับมูลนิธิเพื่อผู้บริโภคถึงเหตุการณ์ที่เกิดขึ้น ซึ่งเป็นไปตามราคาตลาดที่ บลจ.เองไม่สามารถทำอะไรได้ และจำเป็นต้องยึดการลงบัญชีตามเกณฑ์ที่กำหนดไว้
สำหรับกรณีที่บทวิจัยของศศินทร์เสนอให้ บลจ.เปลี่ยนแปลงการบันทึกราคาของกองทุนตามราคาตลาด ณ สิ้นวันนั้น ทางสมาคมฯ ได้หารือร่วมกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไปแล้วครั้งหนึ่ง กรณีราคาปิดของกองทุนรวมทองคำที่จดทะเบียนซื้อขายในตลาดหลักทรัพย์ต่างประเทศ (Gold ETF) ผิดปกติ บลจ.จะใช้ราคาที่สะท้อนมูลค่าที่แท้จริงของ Gold ETF เช่น Indicative NAV (iNAV) ของ Gold ETF ซึ่งคำนวณจากราคาทองคำในตลาดซื้อขายทองคำมาใช้คำนวณ NAV ของกองทุนไทย 
กรณีที่ราคาปิดเป็นปกติ บลจ.ยังคงใช้ราคาปิดของ Gold ETF มาคำนวณ NAV กองทุนไทยตามเดิม 
“สมาคมฯ ได้หารือกับ บลจ.แล้วเห็นว่าการลงบัญชีที่ทำอยู่เป็นไปตามมาตรฐาน แต่หากจะมีการเพิ่มวิธีหรือปรับเปลี่ยนเกณฑ์คงจะต้องมีการหารือร่วมกับ ก.ล.ต.อีกครั้ง ก่อนที่จะประกาศออกมาและหลักเกณฑ์ที่ออกไม่ควรมีผลย้อนหลัง” แหล่งข่าวเปิดเผย
นอกจากนี้ หลังจาก ก.ล.ต.ได้หารือร่วมกับเจ้าหน้าที่ของตลาดหลักทรัพย์สิงคโปร์ (SGX) ถึงกรณีดังกล่าว ทางสิงคโปร์ได้ให้ผู้ดูแลสภาพคล่อง (มาร์เก็ตเมกเกอร์) เข้ามาทำหน้าที่ในช่วงก่อนปิดตลาด เพื่อให้ราคาเป็นไปโดยปกติ และหลังจากนั้นยังไม่พบว่าราคากองทุนทองคำสิงคโปร์เกิดผิดปกติขึ้นอีก 
ด้านนายชนวีร์ สุภัทรเกียรติ นักวิจัยและอาจารย์ประจำสถาบันบัณฑิตบริหารธุรกิจศศินทร์ จุฬาลงกรณ์มหาวิทยาลัย กล่าวว่า การเรียกร้องค่าชดเชยของผู้ถือหน่วยลงทุน ทางศศินทร์ไม่ได้เข้าไปเกี่ยวข้อง โดยจะทำหน้าที่ในเชิงวิชาการเท่านั้น